Høflig, charmerende, pæn og ordentlig. Det er nogle af de ord, som tidligere kærester under retssagen har brugt om Thomas Thomsen. For til at starte med var det sådan de oplevede den nu 38-årige mand, der onsdag er blevet kendt skyldig i blandt andet drab på den 22-årige sygeplejestuderende Mia Skadhauge Stevn. Han ændrede dog hurtigt personlighed – og i en sådan grad at kæresterne endte med at afbryde forholdet. Det her er historien om, hvordan en tidligere sergent, judokæmper og elektriker viste sig at være en helt anden, end den han over for mange udgav sig for at være. Eller med ordene fra den nu dømtes forsvarer Mette Grith Stage: - Han er ikke på min toptre over de mest sympatiske mennesker. Mentalerklæring: Har et anstreng forhold til kvinder Egenskaber som sympatisk var heller ikke at spore i mentalundersøgelsen af den 38-årige, da den blev læst op på sjette retsdag. Her blev Thomas Thomsen beskrevet som egocentreret og narcissistisk med et ekstremt fokus på sin indre tilstand, ligesom at han gennemgående ikke er optaget af andre mennesker. Derudover vurderer psykologen i mentalerklæringen, at Thomas Thomsen har et anstrengt forhold til kvinder og har en “betydelig vrede, der kan komme til udtryk på subtile måder”. Thomas Thomsen er ikke blevet vurderet til at være psykotisk, og han beskrives som normalt begavet, men det fremgår også, at han ikke udviser anger. Det var heller ikke tilfældet under hans meget lange og uddybende forklaringer af, hvordan han skilte sig af med Mia Skadhauge Stevns lig, efter at han havde dræbt hende. En enkelt gang kom det imidlertid til tårer, forklarer TV 2-reporter Emil Færch, der har dækket retssagen. Ifølge anklageren skyldtes det – med henvisning til mentalerklæringen – hans egen situation og ikke offeret. Thomas Thomsen har gennem hele sagen nægtet sig skyldig i drab og voldtægt. Han har erkendt usømmelig omgang med lig. Fik hæderspris og pengesum Ligesom at hverken hans advokat eller mentalerklæringen beskriver Thomas Thomsen som sympatisk, er det heller ikke ét af de ord, der af venner, kollegaer og ekskærester bliver nævnt i retten. Men han var flink og imødekommende til at starte med – enhver svigermors drøm som den ene ekskæreste beskrev. Og selvom at han holdt sig for sig selv, var han ikke menneskesky. Han havde kærester, en bedste ven siden barndommen, var sergent i Forsvaret, og han var dygtig til sit job som elektrikerlærling. Og i en sådan grad at han ifølge en artikel i et lokalmedie i 2020 blev hædret med en pris og 25.000 kroner. - Han er siden begyndelsen på uddannelse gået systematisk til alle opgaver og har ikke hvilet, før de har været løst til bedste formåen. Thomas har en utrolig evne til at udfordre vanetænkning og bearbejder opgaver fra en faglig kritisk vinkel, står der. Boede i bedsteforældres gamle cykelhandel i Sæby Thomas Thomsen er opvokset i Sæby, hvor hans forældre siden 1972 har boet i et parcelhuskvarter. På tidspunktet for anholdelsen i 2022 boede Thomas Thomsen i Flauenskjold, der ligger cirka 18 kilometer fra Sæby. Huset er sidenhen blevet solgt. Den 38-åriges tilknytning til landsbyen, der har cirka 500 indbyggere, kan umiddelbart bedst forklares ved, at hans bedsteforældre har boet i byen. Det var også bedsteforældrenes hus – en tidligere cykelhandel – som Thomas Thomsen overtog for fem år siden. Det var her, at dele af den forbrydelse, han nu er kendt skyldig i, fandt sted. Naboer til Thomas Thomsen og borgere i den lille by har over for TV 2 og TV2 Nord beskrevet ham som en person, der ikke tog del i fællesskabet. Han beskrives som en enspænder, og at han kun hilste ved købmanden, hvis han ikke kunne undgå det. Et af de fællesskaber, han imidlertid har taget del i, er kampsporten judo. Vidne kontaktede politiet: Teknik fra judo blev til leg Thomas Thomsen har dyrket judo, siden at han var dreng. Det var her, at han lærte sin bedste ven gennem 26 år at kende, forklarede vennen i retten. Han bekræftede i retten, at man til judo lærer at strangulere. Og det var da også på baggrund af denne sport og almindelig læring af teknikker inden for strangulering, at et kvindeligt vidne efter hans anholdelse rettede henvendelse til politiet. Hun har kendt Thomas Thomsen i 15 år og trænede judo med ham to gange om ugen. Hun fortalte i retten, at træningen i strangulering udviklede sig til dét, hun i retten kaldte en leg blandt en gruppe af de drenge, som hun trænede med. Herunder også Thomas Thomsen. - Det gik ud på, at man skulle strangulere hinanden til besvimelse. Man skulle lave et blackout på den anden så hurtigt som muligt, sagde hun i retten. Bag facaden gemte der sig også andre uhyggelige karaktertræk. Kontrollerende, arrogant og manipulerende Fra alle tre tidligere ekskærester kom det nemlig i retten frem, at han hurtigt inde i forholdet ændrede karakter fra flink, charmerende og høflig til kontrollerende, arrogant og manipulerende. Han ville have sin vilje og blev sur, hvis det ikke var tilfældet, lød det samstemmende fra de tidligere kærester. Forklaringer, der blev bakket op af barndomsvennen, da han vidnede i retten. Alle tre tidligere kærester fortalte desuden om grænseoverskridende adfærd, også seksuelt, løgne om blandt andet hans alder og overvågning både under og efter, at kvinderne afsluttede forholdet. En kvinde fortalte, hvordan hun mod sin vilje blev bundet nøgen til en radiator. En anden fortalte, hvordan hendes bremserør og -slanger på hendes bil var blevet klippet over, efter at hun havde slået op med ham. Et forhold som Thomas Thomsen blev dømt for i 2010. En tredje fortalte i retten, hvordan hun fandt et Excel-ark med navne på kvinder og en oversigt over, hvad de på bestemte datoer havde lavet seksuelt. En anden, der efter Thomas Thomsens anholdelse kontaktede politiet, var hans tidligere svend. Han kunne i retten fortælle, hvordan Thomas Thomsen havde vist ham flere meget grænseoverskridende videoer. Det gjaldt blandt andet videoer af porno, der ifølge ham ikke så frivilligt ud, drab i Brasilien og en halshugning i Mexico: - Jeg fik kvalme. Det var ikke det, jeg regnede med at skulle se, sagde han. Om Mia Skadhauge Stevn blev halshugget vides ikke, men ifølge tiltalen voldtog, dræbte og parterede han Mia Skadhauge Stevn i adskillige dele. Onsdag er 38-årige Thomas Thomsen af retten i Aalborg kendt skyldig i drab på Mia Skadhauge Stevn og partering af hendes lig. Han er desuden fundet skyldig i forsøg på voldtægt.

Opsummering:
Både en tidligere judoven og drabmandens kollega kontaktede efter anholdelsen selv politiet sidste år med detaljer om hans personlighed.